section_heading: Antun Domaćinović
paragraph_text: Rođen je u Bošnjacima (kod Županje) 26. siječnja 1747. Gimnaziju je polazio u različitim mjestima. Filozofiju i teologiju studirao je u Pečuhu. Za svećenika je zaređen 30. kolovoza 1774. Iste je godine imenovan kapelanom u Tovarniku, gdje je 1. studenoga 1777. imenovan zamjenikom bolesnog župnika. Iz Tovarnika je došao za župnika u Petrijevce 6. svibnja 1781. Umro je 20. prosinca 1823. godine u 77. godini života i 49. godini svećeništva. Pokopan je u Petrijevcima na groblju kod kapele svetoga Roka. Župnu kuću i gospodarske zgrade zatekao je Domaćinović u lošem stanju, osim hambara. Godine 1783. obnovio je na kući samo najnužnije. Sljedeće godine (1784.) sagradio je novu župnu kuću u neposrednoj blizini crkve. U ono vrijeme bilo je pravilo da patron crkve bude mjesni vlastelin. On se brinuo napose za materijalne potrebe crkve i župe: gradnje, popravke i uređenje. To nije išlo uvijek glatko. Mnogi župnici imali su neprilika s vlastelinstvom. Tako i župnik Domaćinović. Zato je čsto najviše toga u župi ovisilo o zalaganju i brizi župnika i njegovoj suradnji sa župljanima. Godine 1787. Domaćinović je imenovan dekanom, Otada su se u Petrijevcima često održavali službeni sastanci, takozvane korone. Iz zapisnika s tih sastanaka je vidljivo koji su bili župnici, kakvi su tada bili životni problemi i pastoralne metode u upravljanju župom. Domaćinović Antun bio je župnik u Petrijevcima 42 godine: 1781. do 1823.